b'\n_START_ARTICLE_\nSviacko dvaras\n_START_SECTION_\nArchitekt\xc5\xabra\n_START_PARAGRAPH_\nR\xc5\xabm\xc5\xb3 kompleks\xc4\x85 sudaro pagrindinis dviej\xc5\xb3 auk\xc5\xa1t\xc5\xb3 pastatas ir su juo pusapskritim\xc4\x97m arkad\xc5\xb3 pavidalo galerijomis jungiami du \xc5\xa1oniniai fligeliai. Pagrindinis r\xc5\xabm\xc5\xb3 korpusas dengtas mansardiniu stogu, pagrindinio kiemo fasade trys rizalitai\xc2\xa0\xe2\x80\x93 dominuoja rizalitas su keturiomis kolonomis ir trikampiu frontonu pastato centre ir du pastato galuose su pusapskritimiais frontonais, fasade i\xc5\xa1 parko pus\xc4\x97s\xc2\xa0\xe2\x80\x93 penkiabriaunis rizalitas centre. R\xc5\xabm\xc5\xb3 anfiladinis i\xc5\xa1planavimas XX a. pakeistas. Pagrindiniame korpuse gerai i\xc5\xa1likusios atskiros patalpos ir autenti\xc5\xa1ki dekoro (freskos) bei \xc4\xafrangos elementai (krosnys, \xc5\xbeidiniai). Fresk\xc5\xb3 autoriai T. Mankovskis ir P. Smuglevi\xc4\x8dius. Centrin\xc4\x97s r\xc5\xabm\xc5\xb3 dalies pirmame auk\xc5\xa1te vestibiulis su trij\xc5\xb3 mar\xc5\xa1\xc5\xb3 laiptais, antrame\xc2\xa0\xe2\x80\x93 paradin\xc4\x97 a\xc5\xa1tuoniabriaunio plano sal\xc4\x97 su kolonomis; \xc5\xa1onin\xc4\x97se pastato dalyse ma\xc5\xbeesn\xc4\x97s sal\xc4\x97s bei kabinetai. \xc5\xa0oniniai fligeliai pastatyti kiek v\xc4\x97liau.\n_START_SECTION_\nIstorija\n_START_PARAGRAPH_\nRezidencija nuo XVI iki XX am\xc5\xbeiaus priklaus\xc4\x97 vienai ir tai pa\xc4\x8diai Valavi\xc4\x8di\xc5\xb3 giminei. Sodyba stipriai nukent\xc4\x97jo Pirmojo pasaulinio karo metu ir po jo atiteko Humanecki\xc5\xb3 giminei. Apie 1930\xc2\xa0m. r\xc5\xabmai per\xc4\x97jo Lenkijos sveikatos apsaugos ministerijos \xc5\xbeinion. Antrojo pasaulinio karo metu r\xc5\xabmai nenukent\xc4\x97jo. Iki pastarojo meto komplekse veik\xc4\x97 sanatorija. Architekt\xc5\xabrinis ansamblis paskutin\xc4\xaf kart\xc4\x85 i\xc5\xa1 pagrind\xc5\xb3 remontuotas XX a. 4 de\xc5\xa1._NEWLINE_2008\xc2\xa0m. pabaigoje apgail\xc4\x97tinos b\xc5\xabkl\xc4\x97s r\xc5\xabmams buvo ie\xc5\xa1koma nauj\xc5\xb3 \xc5\xa1eiminink\xc5\xb3. Tur\xc4\x97jo \xc4\xafvykti aukcionas, ta\xc4\x8diau r\xc5\xabmai neparduoti, o perduoti Nacionaliniam bankui, kuris \xc4\xafsipareigojo \xc5\xa1\xc4\xaf paminkl\xc4\x85 rekonstruoti. 2016\xc2\xa0m. Gardino rajono vald\xc5\xbeia paskelb\xc4\x97 sieksianti prikelti \xc5\xa1\xc4\xaf pastat\xc4\x85 naujam gyvenimui.'